S-266/2016

Mál þetta, sem dómtekið var 2. október, er höfðað með ákæru lögreglustjórans á Norðurlandi eystra, útgefinni 5. desember 2016, á hendur X og Z

„fyrir fíkniefnalagabrot, með því að hafa miðvikudaginn 11. maí 2016, verið saman með ræktun á 102 kannabisplöntum að [...] í því skyni að selja afurðirnar en plöntur þessar voru á mismunandi ræktunarstigi og ræktunin hafi staðið um nokkurra vikna skeið áður en lögreglan framkvæmdi húsleit hjá ákærðu og haldlagði plönturnar.

Telst þetta varða við 2. gr., sbr. 4. gr., 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á plöntum þeim, sem lögreglan lagði hald á og tilgreind eru í efnaskrá nr. 33.470, og munum þeim, sem notaðir voru við ræktunina, sem eru 18 ballestir Lumii Compacta, 4 ballestir NN, 4 blásarar Vents ttpro, 1 blásari RVK Sielo, 1 blásari NN 306101e, 1 blásari Östberg, 4 vifur Fanline, 2 vatnsdælur Aquaking, 1 loftdæla Hailea aquarium, 22 lampaskermar Lumii, 4 lampar NN, 26 perur, 3 loftsíur Canlight, 1 loftsía Mountain air superlative, 5 tímastillar, 1 ræktunartjald, 1 standvifta Matusim 1 rör vökvunarsystem með stútum, 1 vatnstankur Flexi tank, 1 barki fyrir loftræstingu, 1 rakamælir wifi-tengd veðurstöð og 2 brúsar með plöntunæringu, samkvæmt 6. mgr. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er gerð sú krafa með vísan til 1. mgr. og 3. mgr. 69. gr. b almennra hegningarlaga nr. 19, 1940, sbr. lög nr. 149, 2009, að ákærði X og einkahlutafélag hans [...] sæti upptöku á fasteigninni [...], en húsið var keypt í þeim tilgangi að rækta fíkniefni í húsinu og notað til þess, eða með vísan til 2. mgr. 69. gr. a sömu laga að ákærði sæti upptöku á verðmæti sem varar til andvirðis hreinnar eignar félagsins í húsinu, sbr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001.“

Ákærðu komu fyrir dóm og játuðu báðir sök. Upptökukröfum var ekki andmælt nema að því er varðaði fasteignina ... . Ákærði X krafðist þess að kröfunni yrði vísað frá dómi en til vara að henni yrði hafnað.

Með játningum sínum sem fá stoð í gögnum málsins eru ákærðu sannir að sök og hafa unnið sér til refsingar.

Við ákvörðun refsingar verður litið til skýlausrar játningar beggja en einnig til þess að samkvæmt gögnum málsins hófst ræktunarstarfið skömmu eftir að fasteignin var keypt og liggur ekki fyrir að fasteignin hafi verið nýtt til annars en þess, þann tíma sem hún hefur verið í eigu einkahlutafélags sem ákærði X stýrir.

Fram kom hjá ákærða X fyrir dómi að hann væri fjölskyldumaður, neytti ekki fíkniefna og væri í fullu starfi sem tölvunarfræðingur í eigin rekstri. Ákæruvaldið andmælir þessu ekki.

Sakaferill ákærða Z er samkvæmt sakavottorði sá einn að hinn 19. september 2017 gekkst hann undir sátt sem fól í sér greiðslu 54.000 króna sektar fyrir fíkniefnalagabrot. Það brot sem hann er nú sakfelldur fyrir framdi hann áður en til þessa kom og verður refsing hans nú ákveðin sem hegningarauki. Verður refsing hans ákveðin fangelsi í þrjá mánuði en fresta skal fullnustu þeirrar refsingar og skal hún niður falla að liðnum tveimur árum haldi ákærði almennt skilorð.

Ákærði X hefur til muna lengri sakaferil. Síðast var hann hinn 31. marz 2017 dæmdur til sex mánaða fangelsis fyrir fíkniefnalagabrot, skilorðsbundins til tveggja ára fyrir fíkniefnalagabrot. Með dóminum var ákærða gerður hegningarauki við dóm frá desember 2015, þar sem hann hafði verið dæmdur til tveggja mánaða fangelsis, skilorðsbundins til tveggja ára, fyrir fíkniefnalagabrot. Var dómurinn frá desember 2015 tekinn upp og ákærða gerð refsing í einu lagi. Dómurinn frá 31. marz 2017 er undir áfrýjun.

Það brot sem ákærði X er nú sakfelldur fyrir framdi hann fyrir uppsögu dómsins 31. marz 2017 og verður refsing hans nú ákveðin sem hegningarauki. Verður framangreindur dómur nú tekinn upp og ákærða gerð refsing í einu lagi, tólf mánaða fangelsi en rétt þykir að fresta fullnustu tíu mánaða af refsingunni og falli hún niður að liðnum þremur árum haldi ákærði almennt skilorð.

Samkvæmt 2. sbr. 1. mgr. 1. gr. laga nr. 88/2008 um meðferð sakamála skulu mál til að koma fram refsikenndum viðurlögum, svo sem upptöku eigna, sæta meðferð eftir ákvæðum laganna. Í málinu er gerð krafa um upptöku nánar greindrar eignar einkahlutafélagsins ... í ríkissjóð. Það félag sætir ekki ákæru í málinu og verður kröfunni ekki komið fram á hendur því við svo búið. Breytir þar engu þótt eigandi félagsins sé ákærður í málinu. Kröfu um upptöku fasteignar verður vísað frá dómi. Ekki er ágreiningur um aðrar upptökukröfur og ber að fallast á þær.

Málsvarnarþóknun skipaðs verjanda ákærða X, G-kk-ef S-x-x R-kk-ef hdl. ákveðst 337.280 krónur með virðisaukaskatti og skal ákærði greiða hana að hálfu en ríkissjóður að hálfu. Annan sakarkostnað 539.401 krónu greiði ákærðu in solidum en kostnað lögreglu vegna ferðalaga við rannsóknina verður ákærðu ekki gert að greiða.

Af hálfu ákæruvaldsins fór E-kk-nf Þ-kk-nf ftr. með málið.

Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði X sæti fangelsi í tólf mánuði. Fullnustu tíu mánaða af refsingunni skal frestað og niður skal hún falla að liðnum þremur árum haldi ákærði almennt skilorð 57. gr. laga nr. 19/1940.

Ákærði Z sæti fangelsi í þrjá mánuði. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. laga nr. 19/1940.

Málsvarnarlaun G-kk-ef S-x-x R-kk-ef hdl., skipaðs verjanda ákærða X, 337.280 krónur, greiði sá ákærði að hálfu en ríkissjóður að hálfu.

Ákærðu greiði in solidum 539.401 krónu annan sakarkostnað.

Upptæk eru gerð plöntur þær, sem lögreglan lagði hald á og tilgreind eru í efnaskrá nr. 33.470, átján ballestir Lumii Compacta, 4 ballestir NN, 4 blásarar Vents ttpro, 1 blásari RVK Sielo, 1 blásari NN 306101e, 1 blásari Östberg, 4 vifur Fanline, 2 vatnsdælur Aquaking, 1 loftdæla Hailea aquarium, 22 lampaskermar Lumii, 4 lampar NN, 26 perur, 3 loftsíur Canlight, 1 loftsía Mountain air superlative, 5 tímastillar, 1 ræktunartjald, 1 standvifta Matusim, 1 rör vökvunarkerfi með stútum, 1 vatnstankur Flexi tank, 1 barki fyrir loftræstingu, 1 rakamælir wifi-tengd veðurstöð og 2 brúsar með plöntunæringu.

Kröfu um upptöku fasteignarinnar ... er vísað frá dómi.